**10. zasedanje pogodbenic Vodne konvencije**

**Ljubljana, 23. – 25. Oktober 2024**

**DAN 1 – OTVORITEV ZASEDANJA**

**N.E. Jože Novak, minister MNVP**

Spoštovana gospa izvršna sekretarka, gospa podpredsednica, ekselence, gospe in gospodje,

* Dobrodošli v Sloveniji, toplo vas pozdravljam na desetem zasedanju pogodbenic Vodne konvencije, **v eni najbolj vodnatih držav v regiji in hkrati biodiverzitetni vroči točki Evrope, na stiku alpskega, mediteranskega in črnomorskega povodja.** Del pestrosti in bogastva ste videli tudi v pravkar predvajanem video filmu.
* Dovolite, da najprej opravičim odsotnost našega predsednika dr. Roberta Goloba, za katerega je bilo prvotno mišljeno, da nas bo danes nagovoril. Žal mu je to preprečilo nujno vabilo na službeno pot v Washingtonu, kjer se je včeraj popoldne sestal s predsednikom Bidnom. Prenašam vam njegove pozdrave in želje za uspešno delo in plodno zasedanje na katerem bomo vsi skupaj prispevali k večji odpornosti naših držav na bodoče krize.
* Ko danes govorimo o **trojni planetarni krizi** – podnebnih sprememb, onesnaženja naravnih virov in upadanja biotske pestrosti, in tudi **o vodni krizi**, lahko pritrdim, da se obeh v Sloveniji zelo dobro zavedamo.
* Pred dvema letoma smo imeli v sredozemskem delu Slovenije izjemno sušno obdobje s pomanjkanjem vode ter največji gozdni požar v zgodovini države, **nato pa smo lani avgusta doživeli ekstremne poplave še nikoli zabeleženih razsežnosti.**
* Poplave, suše in požari so prizadeli ves svet. **Tudi v Evropi in Mediteranu smo doživeli neverjetne razsežnosti podnebnih pojavov.** Lani so bile hude poplave na Bavarskem, letos je ciklon Boris razsajal vzdolž celotne srednje in jugovzhodne Evrope, hude poplave so prizadele Italijo in Bosno in Hercegovino, na Portugalskem je gorelo, Afrika se sooča s pomanjkanjem vode in Amazonija trpi za hudo sušo. Nedavno so poplave prizadele celo Saharo!
* Žal smo danes v svetu priče tudi **veliki varnostni krizi**, naraščajočim oboroženim konfliktom in vojnim grozotam. Smo na točki, ko mir in varnost nista več samoumevna.
* Hkrati se morda še vedno premalo zavedamo, da na globalni ravni ne sodelujemo dovolj v zadevah, povezanih z vodo. **Od 153 držav, ki si delijo reke, jezera ali vodonosnike, jih ima manj kot 20 % sklenjene operativne sporazume o sodelovanju na področju voda.** To je zaskrbljujoč podatek, sploh glede na vodne razmere v svetu. In nujno je, da stanje s skupnimi napori in dogovorjenimi pristopi izboljšamo ter tako prispevamo k izvajanju Cilja 6 Agende Združenih narodov 2030 ter k miru in stabilnosti v svetu.
* To pa je mogoče samo **s sodelovanjem med državami.**

Spoštovani,

* Izredno vesel sem, da je osrednja tema zasedanja Vodne konvencije v Ljubljani **podnebna odpornost v mednarodnih porečjih in povodjih.**
* Slovenija je, tudi zaradi lastnih izkušenj, sodelovanje z državami na temo povečevanja skupne odpornosti vedno razumela kot nujo, organizacijo in gostiteljstvo zasedanja pa kot privilegij.

**Za to ima več razlogov**:

* + **Ima dolgoletno tradicijo in prakso izvajanja čezmejnega vodnega sodelovanja na vseh ravneh:** bilateralno, sub-regionalno, regionalno in globalno, na področju površinskih ter podzemnih voda in morja.
	+ Zaradi geografske lege Slovenije smo pogodbenica in zelo proaktivno izvajamo **konvencije povezavi z vodo, Vodno, Alpsko, Barcelonsko in konvencijo o varstvu reke Donave, prav tako pa tudi ter Okvirni sporazum o Savskem bazenu.**
	+ Z izvajanjem okvirnega sporazuma že **več kot dve desetletji aktivno prispevamo k stabilnosti v regiji.** Ponosni smo tudi na uveljavitev in učinkovito delovanje **sodobnega čezmejnega sistema za zgodnje opozarjanje pred poplavami v mednarodnem porečju Save.**
	+ Hkrati je Slovenija močno vpeta v podnebno, vodno, mirovno in varnostno diplomacijo, ki je tudi med prednostnimi nalogami **slovenskega mandata v Varnostnem svetu OZN** v letih 2024 in 2025.
* Zaradi našega odgovornosti do novih generacij smo v Sloveniji leta 2016 zapisali **pravico do pitne vode v Ustavo.**
* Verjamemo, da so tudi v čezmejnem vodnem sodelovanju nujni **inovativni pristopi in uporaba sodobnih – in hkrati še vedno cenovno dostopnih tehnologij – izjemnega pomena**. Pri tem mora biti vodilo dosegljivost teh tehnologij tudi ekonomsko manj razvitim državam, kjer so tegobe podnebnih sprememb, suše in poplave, mnogokrat bolj izrazite.
* **Tehnologije – kot so sateliti, umetna inteligenca in superračunalniki – razumemo kot katalizatorje nove dobe**, saj lahko:
	+ z veliko natančnostjo in v praktično realnem času izvajajo nadzore stanja v porečjih in povodjih,
	+ analizirajo vremenske vzorce in tako omogočajo bolj trajnostno upravljanje vodnih virov
	+ ter hkrati boljšo zaščito življenji in infrastrukture.
* Omenjene tehnologije so bistvene tudi za **dvig gospodarske konkurenčnosti Evropske unije.**
* Zadovoljen sem, da je Slovenija že nekaj let uspešna na področju razvoja in uvajanja sodobnih tehnologij. In da imamo njihovo delovanje ter konkretne rezultate **priložnost predstaviti tudi na tem pomembnem dogodku.**

Ekselence, gospe in gospodje,

* tako številen obisk zasedanja pogodbenic, **preko 600 udeležencev iz 100 držav,** me iskreno veseli. Daje nam upanje, da bomo v prihodnje še bolj tvorno sodelovali v čezmejnih vodnih vsebinah in trajnostnem ravnanju z vodo in tako na **svojstven, a zelo pomemben način prispevali k miru in stabilnosti v svetu. Svet danes mir potrebuje bolj kot kadarkoli. Voda in mir sta tesno povezana.**
* Pri prizadevanjih za povečanje odpornosti na podnebne spremembe, zlasti voda, pa moramo **delovati ozaveščeno, strokovno in odgovorno. Pri tem nas morata voditi zaupanje in sodelovanje, čeprav je mnogokrat to zelo težka naloga.**
* Zato je naša politična, družbena in strokovna odgovornost izjemno velika. Ljudje to od nas pričakujejo.
* Delovati moramo z najboljšimi nameni in znanjem za ljudi in naš planet – **za bolj enoten, vodno varen in podnebno odporen svet.** To dolgujemo našim vodam, nam in našim zanamcem.
* Zato bi se ob **koncu in nenazadnje zahvalil Estoniji za njeno odlično delo in predsedovanje v zadnjih treh letih,** ki sta pripomogla tudi k uspešni pripravi zasedanja v Ljubljani s tako pomembno temo za našo prihodnost.
* **Zasedanje Vodne konvencije je dogodek, namenjen prav temu in želim vam uspešno delo.** Še enkrat: dobrodošli v Ljubljani.
* **Srečno, Vodna konvencija!**